Márkomeanu rahpansárdni 30.07.21

Eatnat giitosat din go lean beassan boahtit dán jagi Márkomeannui. Gal dat láve eallin dáppe, ja gal mun ohcalin dan eallima diibmá. Ja go jo mun ohcalin dan, de lehpet, ja earenoamážit nuorat, vel eanet ohcalan dan.

Danne illudan oaidnit ahte Márkomeannu, oktan Noereh organisašuvnnain, leat áŋgirit láhčán geasseleairra sámi nuoraide ja ahte lehpet heivehan festivála nu ahte nuorain lea dorvvolaš ja gárrenmirkkokeahtes rámmat go viimmat besset deaivvadit fysalaččat fas.

Mu mielas sámi nuorat leat roahkkat ja čeavlái go servet digaštallamiidda ja čullet iežaset áššiid beali, ja jáhkán justa dákkár deaivvadanbáikkit dego Márkomeannu nannejit juohke guovllu sámi nuoraid identitehta ja báttiid. Ná čužžot stoaittain gievrrabun ja roahkkadeabbon.

Ja go smiehttá Márkomeanu ásaheami historjjá, ja daid nuoraid mat vuolggahedje olles festivála, de in leat hirpmástuvvan go festivála ain lea báiki gos nuoraid jiena čuodjá čavgadit ja gos nuoraide čáhkkejit saji lávddis. Dan oaidná čielgasit go prográmma geahčasta.

Dán jagi festiválaplakáhta maid čájeha Márkomeanu vuoiŋŋa. Dán lea nuorra dáiddár hábmen, dáiddár guhte, nu mo lean ádden, lea nu báikkálaš ahte ii leat áimmu mielde go 500 mehtera dás su ruovttubáikái. Plakáhta čalmmustahttá dasa lassin dálá Sámi vuoigatvuođarahčama.

Sámi festiválat eai leat dušše arenat gos beassá vásihit kultuvrra dego musihka ja dáiddalaš buvttademiid, mat leat "ođđa áiggi hutkosat". Mu mielas maid jotket ja ovdánahttet festiválat sámi márkaniid vieruid mas márkka lei báiki gos olbmot deaivvadedje ja gos juogadedje vásáhusaid, ja gos buot buolvvat márkanastte fárrolagaid.

Go jo dá lea maŋimuš geardi go presideantan raban Márkomeanu, de ferten dadjalit ahte dat ii mearkkaš ahte lea maŋimuš geardi go oaidnibehtet mu dáppe. Mun áiggun ain márkanastit dán festiválas boahtte jagiid ja illudan oasálastit áibbas dábálaš guossin.